钦定古今图书集成/历象汇编/乾象典/第003卷 > 历象图说 > 浑天形体图说
## 钦定古今图书集成/历象汇编/乾象典/第003卷 > 历象图说 > 浑天形体图说

言天者，惟浑天最密。天包地外，地居天中，虽实体小大悬殊，而轮周内外符合。今略举形似，姑为大小两圜。人物切附小圜而生，随所在而上戴大圜，则为天顶；其下对冲，则地底也。折取其半而直贯天地之中心为横线，曰地平，则地半与天半相应处也。天自东徂西，健运不息，有不动处为其枢纽，曰北极、南极。南北极之中，横带天纮，古称赤道，以限东西之经度，如瓜之有轮，而南北极则两端之蒂也。中上所见，北极恒出地而高，南极恒入地而隐。两极既出入于地平，其赤道遂斜倚于南方，于是有北极出地高度，又有赤道在午位地平上高度，有北极距天顶之度，又有赤道距天顶之度，度如弧背。盖天家以勾股推之，则为直线之边，以弦长当弧背，故不若浑天之密。又大圜消息，理可互求，知北极出地高弧，即知赤道距天顶之度；知赤道地平上高弧，即知北极距天顶之度，举一反三，实为易简云。